als_Latn dik_Latn sag_Latn
Festivali “Ritet Pranverore” dhe Bio Fest-Krrabë, Veliaj: Nuk duhet të humbasim më kohë, të fokusohemi te puna
Nën kujdesin e Bashkisë së Tiranës, Krraba ishte mikpritësja e radhës e festivalit “Ritet Panverore”, ku morën pjesë disa grupe folklorike nga trevat shqipfolëse, si dhe i Bio-Fest, me punime artizanale dhe prodhime bujqësore të zonës.
Kryebashkiaku Veliaj ndoqi festivalin “Ritet Panverore”, ku artistë nga nëntë grupe folklorike interpretuan një mozaik vallesh e këngësh tradicionale të zonave që përfaqësonin. Në fjalën e tij, Veliaj u shpreh se rruga e re e ndërtuar për këtë zonë, e cila dikur ishte lënë në harresë, do t’i japë një impuls të ri zhvillimi ekonomisë vendase.
“Ju falenderoj që këmbëngulët që rruga të kthehej në një prioritet kryesor për bashkinë, e cila u siguruar që në vitin tonë të parë të kemi një lidhje me Krrabën. Kanë mbetur vendosja e sinjalistikës, vijëzimet, për ta mbajtur 100% premtimin që kemi dhënë për një rrugë me standarde. Është e vetmja mënyrë se si Krraba mund të ndihet lagje e Tiranës, jo një periferi e humbur dhe as një vend jashtë vëmendjes”, tha Veliaj.
Ai theksoi rëndësinë për zgjedhjen e njerëzve energjikë dhe me vullnet për t’u shërbyer qytetarëve.
“Vetëm kur drejtojnë më të mirët, atëherë ecën përpara edhe Krraba, edhe Tirana, edhe Shqipëria. Do të vij sërish këtu deri sa të kem mbajtur fjalën. Nuk ka rëndësi nëse më keni votuar ose jo, por është e rëndësishme ta shohim njëri-tjetrin në sy dhe fjalën duhet ta mbajmë”, tha Veliaj, duke nënvizuar se bashkëpunimi mes palëve është i rëndësishëm për të kurorëzuar me sukses një projekt, si ai te Pazari i Ri.
“Mendoja se Pazari i Ri do të ishte një mision i pamundur. Megjithatë, punuan qindra vetë, gjetën gjuhën, bashkëpunuan, i dhanë dorën njëri-tjetrin, për atë xhevahir të bukur. Për pak do të hapim Bulevardin e Ri të Tiranës, një zonë tjetër që zhvillohet dhe zgjat qytetin drejt veriut, shumë afër Kamzës dhe Rinasit. Është shumë e rëndësishme që të kuptojmë se po të jemi bashkë nuk na thyen asgjë dhe mund të bëjmë gjëra të mrekullueshme. Gjërat dalin më bukur kur bashkëpunojmë”, tha ai.
Kryetari i Bashkisë së Tiranës i dorëzoi “Certifikatën e Mirënjohjes” Ansamblit Medvegja nga Lugina e Preshevës, për pjesëmarrjen me një nivel të lartë artistik në edicionin e festivalit “Ritet Pranverore”.
Më pas, kryebashkiaku Veliaj u takua dhe me familjet e vjetra të Krrabës, të cilat kanë lënë gjurmë në historinë e kësaj zone.
Osman Dedja/SCAN
als_Latn als_Latn als_Latn als_Latn als_Latn als_Latn als_Latn als_Latn als_Latn crh_Latn